חוק לפינוי שדות מוקשים (תיקון), התשע"ט-2019
הצעת חוק ממשלתית, הכנסת ה-20
פורסם: ספר החוקים, חוברת 2769, עמ' 110, 2019-01-02T00:00:00+02:00
חוק לפינוי שדות מוקשים (תיקון – הוראת שעה), התשע"ט-2019 התקבל בקריאה השנייה והשלישית ביום 25 בדצמבר 2018.
החוק מרחיב  את סמכויות הרשות לפינוי מוקשים במשרד הביטחון (להלן - הרלפ"מ). עד לתיקון החוק הוסמכה הרלפ"מ לטפל רק בשדות מוקשים וביחס למוקשים נגד אדם. עם אישור החוק, הורחבה סמכותה גם לטיפול בשטחי נפלים, וכן בשדות מוקשים נגד טנקים. שטחי נפלים, כהגדרתם בחוק, הם שטחים המשמשים את צה"ל ומערכת הביטחון לאימונים, ניסויים והטמנת שאריות תחמושת. לפיכך, שטחים אלה מהווים סכנה לציבור והימצאותם באותם אזורים מונעת את פיתוחי הקרקע לשימושים אזרחיים. 
פינוי שטחי הנפלים ייעשה בהתאם למנגנונים הקבועים בחוק לגבי שדות מוקשים: הפינוי יבוצע על ידי חברות אזרחיות בעלות מומחיות בפינוי מוקשים ובפיקוח חברות אזרחיות להן מומחיות בפיקוח, והכל בהתאם להנחיות ולנהלי הרלפ"מ. 
מימון פינוים של שטחי הנפלים יהיה משני מקורות: ראשית, נקבע כי בהצעת חוק התקציב השנתי יהיה תקציב לפינוי שטחי נפלים, שהוא נוסף לתקציב הייעודי לפינוי שדות מוקשים ומבלי לפגוע בפעילות זו. בנוסף, הרשות תהיה רשאית לגבות דמי פינוי מגורמים שמעוניינים בפיתוח הקרקע. בנוסף, כדי לזרז את פעילות הפינוי ולהוזיל את העלויות, החוק מאפשר לרלפ"מ לבצע סקר ראשוני של השטח, לפי כללים שהיא תקבע ובהתאם לקריטריונים בינלאומיים, ואם לא ימצאו בו נפלים ניתן יהיה לשחררו ללא הצורך בהתקשרות עם חברות לפינוי. כן נקבע כי בתוכנית שתכין הרשות לפינוי שטחי הנפלים ייכללו אמות מידה שיביאו בחשבון את מיקומם של שטחי הנפלים, היקפם ומורכבות פינויים. הדיווח השנתי שיימסר לוועדה יכלול גם את פירוט דרכי המימון של שדות המוקשים ושטחי הנפלים, לפי חלוקה גיאוגרפית.
הסדר נוסף בחוק מאפשר למשטרה להסתייע ברלפ"מ לשם פינוי נפלי טילים ורקטות בעקבות אירועי לחימה קיצוניים.
החוק נקבע כהוראת שעה לשלוש שנים וזאת כדי לאפשר בחינה ומעקב אחר יישומו ולוודא כי פינוי שטחי נפלים מתבצע גם בפריפריה, ולא רק במקומות שבהם יש אינטרסים כלכליים לפינוי.